Pursi laineella
On pursi pieni tuulten ajama,
 Mi läikkyellen lainehilla liikkuu,
 Se toisinaan on taivaan rajalla
 Ja toisinaan taas syvyydessä kiikkuu.

 Näin vuorotellen taivaan rannalla
 Ja vuorotellen meren syvyydessä
 Tää pursi pyörii kaarnan lastuna,
 Ei uppoa vaan veessä myrskyisessä.

 Niin venhe tää on uinut ympäri
 Ja johtanut sit’ onpi kirkas tähti,
 Mi taivahalla muit’ on kauniimpi,
 Se loistanut on vaikk’ on myrskysäätki.

 Tää pursi pieni olen itse vaan,
 Jok’ kuljen yhä kohden kotirantaa,
 Ja, tähti, jota katsoa ma saan,
 Sen kuvan Ainan kirkas silmä antaa.

L[udvig]. G[abriel]. [Kiljander]

Lähde: Ilmarinen 29.3.1879.

Ludvig Gabriel Kiljander
Runot
Ilmarinen
1879